अर्थशास्त्रम्/अधिकरणम् ३/अध्यायः ६
एक-स्त्री-पुत्राणां ज्येष्ठ-अंशः  ब्राह्मणानां अजाः । क्षत्रियाणां अश्वाः । वैश्यानां गावः । शूद्राणां अवयः   ।। ०३.६.०१  ।।
 काण-लङ्गास्तेषां मध्यम-अंशः । भिन्न-वर्णाः कनिष्ठ-अंशः   ।। ०३.६.०२  ।।
 चतुष्पद-अभावे रत्न-वर्जानां दशानां भागं द्रव्याणां एकं ज्येष्ठो हरेत्  ।। ०३.६.०३  ।।
 प्रतिमुक्त-स्वधा-पाशो हि भवति   ।। ०३.६.०४  ।।
 इत्यौशनसो विभागः   ।। ०३.६.०५  ।।
 पितुः परिवापाद्यानं आभरणं च ज्येष्ठ-अंशः । शयन-आसनं भुक्त-कांस्यं च मध्यम-अंशः । कृष्णं धान्य-आयसं गृह-परिवापो गो-शकटं च कनिष्ठ-अंशः   ।। ०३.६.०६  ।।
 शेष-द्रव्याणां एक-द्रव्यस्य वा समो विभागः   ।। ०३.६.०७  ।।
 अदायादा भगिन्यः । मातुः परिवापाद्भुक्त-कांस्य-आभरण-भागिन्यः   ।। ०३.६.०८  ।।
 मानुष-हीनो ज्येष्ठस्तृतीयं अंशं ज्येष्ठ-अंशाल्लभेत । चतुर्थं अन्याय-वृत्तिः । निवृत्त-धर्म-कार्यो वा   ।। ०३.६.०९  ।।
 काम-आचारः सर्वं जीयेत   ।। ०३.६.१०  ।।
 तेन मध्यम-कनिष्ठौ व्याख्यातौ   ।। ०३.६.११  ।।
 तयोर्मानुष-उपेतो ज्येष्ठ-अंशादर्धं लभेत   ।। ०३.६.१२  ।।
 नाना-स्त्री-पुत्राणां तु संस्कृत-असंस्कृतयोः कन्या-कृत-क्षतयोरभावे च एकस्याः पुत्रयोर्यमयोर्वा पूर्व-जन्मना ज्येष्ठ-भावः   ।। ०३.६.१३  ।।
 सूत-मागध-व्रात्य-रथ-काराणां ऐश्वर्यतो विभागः   ।। ०३.६.१४  ।।
 शेषास्तं उपजीवेयुः   ।। ०३.६.१५  ।।
 अनीश्वराः सम-विभागाः   ।। ०३.६.१६  ।।
 चातुर्वर्ण्य-पुत्राणां ब्राह्मणी-पुत्रश्चतुरोअंशान्हरेत् । क्षत्रिया-पुत्र-स्त्रीनंशान् । वैश्या-पुत्रो द्वावंशौ । एकं शूद्रा-पुत्रः   ।। ०३.६.१७  ।।
 तेन त्रि-वर्ण-द्वि-वर्ण-पुत्र-विभागः क्षत्रिय-वैश्ययोर्व्याख्यातः   ।। ०३.६.१८  ।।
 ब्राह्मणस्यानन्तरा-पुत्रस्तुल्य-अंशः   ।। ०३.६.१९  ।।
 क्षत्रिय-वैश्ययोरर्ध-अंशः तुल्य-अंशो वा मानुष-उपेतः   ।। ०३.६.२०  ।।
 तुल्य-अतुल्ययोरेक-पुत्रः सर्वं हरेत् । बन्धूंश्च बिभृयात्  ।। ०३.६.२१  ।।
 ब्राह्मणानां तु पारशवस्तृतीयं अंशं लभेत । द्वावंशौ सपिण्डः कुल्यो वाआसन्नः । स्वधा-दान-हेतोः   ।। ०३.६.२२  ।।
 तद्-अभावे पितुराचार्योअन्तेवासी वा   ।। ०३.६.२३  ।।
 क्षेत्रे वा जनयेदस्य नियुक्तः क्षेत्रजं सुतं  । ।। ०३.६.२४अ ब  ।।
 मातृ-बन्धुः सगोत्रो वा तस्मै तत्प्रदिशेद्धनं   ।। ०३.६.२४च्द्  ।।